Jerzy Andrzejewski
Store norske leksikon,Språk og litteratur,Litteratur i verden,Europa,Polens litteratur,Polens litteratur på 1900-tallet
Jerzy Andrzejewski var en polsk forfatter. I mellomkrigstiden var han litteratur- og teateranmelder i høyrepressen, mens han under andre verdenskrig var aktiv i det illegale kulturlivet i Warszawa. Han ble medlem av kommunistpartiet i 1949, og var i noen år en av de fremste talsmennene for den offisielle kulturpolitikken. Fra slutten av 1950-årene stod han stort sett i opposisjon til regimet.
Andrzejewski debuterte i 1936 med en novellesamling, og utgav deretter en katolsk preget psykologisk roman, Hjertets orden (1938). Novellesamlingen Natt (1945) henter sitt stoff fra okkupasjonsårene. Hans mest kjente verk, romanen Aske og diamant (1948; norsk oversettelse fra 1964) skildrer konflikten mellom stridende fløyer i det polske samfunnet i mai 1945. Boken handler om en ung mann som like etter Tysklands sammenbrudd i 1945 har fått ordre om å drepe en kommunistleder. Filmatiseringen fra 1958 (norsk tittel: Aske og diamanter), av Andrzej Wajda og med Zbigniew Cybulski i hovedrollen, regnes som et av hovedverkene i polsk film.Viktige bidrag til oppgjøret med stalinismen er de historiske romanene Mørket dekker jorden (1957, norsk oversettelse fra 1972) og Paradisets porter (1960). Andrzejewskis senere produksjon omfatter blant annet romanene Han kom springende over fjellene (1963), Anken (1968) og Mølje (1981); sistnevnte er en stort anlagt skildring av samtidens polske intelligentsia. Les mer i Store norske leksikon Polens litteratur Polens historie